
Lovak oro-sinalis és oro-nasalis fisztuláinak gyógykezelése biológiai membránnal

Lovakban az oro-sinal, oro-cutan és oro-nasal fisztulák kezelése általában nagy nehézséggel és költséggel jár. A szakirodalomban számos megoldás található a probléma gyógykezelésére. Jelen tanulmányunk célja egy új módszer bemutatása, mely az alveolusban meglévő sejtek, szövetek strukturális és működési hiányosságait pótolja a szervezet saját regeneratív kapacitásának felhasználásával. Hipotézisünk szerint a ló saját véréből készült, trombocitákban és fehérvérsejtekben gazdag biológiai membrán a gyógyulásban megtorpant sipolyjárat kötőszöveti gyógyulását serkenti, így a páciens tünetmentessé tehető, lerövidíthető a gyógyulás ideje és csökkenthetők az utókezeléssel járó költségek.
A beteganyagból 10 lónál alkalmaztunk biológiai membránt. A fisztulával diagnosztizált esetekben, annak belső részét fedő epithelt a sipoly teljes hosszában eltávolítottuk, majd az érintett részt a szájüreg felől átöblítettük. Két komponensű fogászati szilikon pasztával lenyomati mintát vettünk az érintett területről, amely alapján a fogtechnikai laboratóriumban elkészült háromdimenziós nyomtató segítségével egy, az alveolust fedő implantátumot készíttettünk. A beteg saját véréből készült biológiai membrán felhelyezése történt az érintett alveolus és a sipolyjárat üregébe. Annak érdekében, hogy megvédjük a membránt a szájüreg felől történő kontaminációtól, egy 2 komponensű fogászati szilikon tömőanyagot és az előzőleg egyedileg legyártatott alveoláris fedő implantátumot használtunk az alveolus fedésére.
Tízből három eset tünetmentes, de az eredmény még nem végleges, mert itt kevesebb, mint hat hete kezeltünk, tehát a gyógyulás még folyamatban van. A tíz esetből három lónál a fisztula már régen fennáll, amikor elkezdtük a kezelést. Ezeknél a lovaknál a sipolyjárat, bár folyamatosan zsugorodó tendenciát mutatott, nem záródott teljesen. Friss keletűek voltak a fisztulák három esetnél, amelyeknél mindegyik ló tünetmentes lett, és a sipolyjárat teljesen záródott.
Klinikai eredményeink igazolják, hogy a frissen kialakult fisztulák esetében tünetmentesség és 2-5 hónap alatti teljes gyógyulás érhető el az általunk leírt módszerrel. Idült sipolyok kezelésekor is teljes tünetmentesség várható. A biológiai membrán minden esetben segítette a granulációs szövet sarjadzását az alveolusban. Klinikai tapasztalataink alapján az implantátum alkalmazásának további előnye, hogy meggátolja a fogak összetérő vándorlását, így megelőzve további diastema-k kialakulását.




